google/wiki40b huggingface dataset:
Σφαιρικός μηνίσκος

Εμβαδόν επιφανείας

Το εμβαδόν επιφανείας του σφαιρικού μηνίσκου είναι 2θ R², όπου R είναι η ακτίνα της σφαίρας και θ είναι η διεδρική γωνία σε ακτίνια μεταξύ των δύο μισών μέγιστων κύκλων.
Όταν η γωνία αυτή είναι ίση με 2π ακτίνια (360°) —δηλαδή, όταν ο δεύτερος μισός μέγιστος κύκλος έχει μετακινηθεί κατά έναν πλήρη κύκλο, και ο μηνίσκος ανάμεσα καλύπτει όλη τη σφαίρα ως σφαιρικό μονόγωνο— τότε ο τύπος για το εμβαδόν του σφαιρικού μηνίσκου δίνει το εμβαδόν επιφανείας της σφαίρας, 4πR².

Σφαιρική σφήνα

Μια σφαιρική σφήνα είναι ο όγκος του χώρου που οριοθετείται από δύο επίπεδα που διέρχονται από το κέντρο μιας σφαίρας και της επιφανείας της.

Αστρονομία

Το εμφανώς φωτισμένο τμήμα της Σελήνης, όπως είναι ορατή από τη Γη, είναι ένας σφαιρικός μηνίσκος. Ο πρώτος από τους δύο τεμνόμενους μέγιστους κύκλους είναι ο απολήκτης μεταξύ του φωτεινού και του σκοτεινού μισού της Σελήνης (η ζώνη του λυκόφωτος). Ο δεύτερος μέγιστος κύκλος είναι ο επίγειος απολήκτης που χωρίζει το μισό που είναι ορατό από τη Γη από το αθέατο μισό της. Ο σφαιρικός μηνίσκος είναι το φωτισμένο σχήμα ημισελήνου όπως φαίνεται από τη Γη.

Μηνίσκοι πολυδιάστατων σφαιρών

Οι μηνίσκοι μπορούν επίσης να οριστούν και σε υψηλών διαστάσεων σφαίρες.
Μια 3-σφαίρα στις τέσσερις διαστάσεις είναι μια γενικευμένη σφαίρα. Μπορεί να περιλαμβάνει μηνίσκους κανονικών διγώνων ως {2}θ,π, όπου οι θ και π είναι δύο διεδρικές γωνίες.
Για παράδειγμα, ένα κανονικό οσότοπο {2,p,q} έχει έδρες δίγωνα, {2}2π/p,2π/q, όπου το σχήμα κορυφής του είναι ένα σφαιρικό Πλατωνικό στερεό, {p,q}. Η κάθε κορυφή του {p,q} ορίζει μια ακμή στο οσότοπο και τα παρακείμενα ζευγη των ακμών αυτών ορίζουν έδρες μηνίσκους. Πιο συγκεκριμένα, το κανονικό οσότοπο {2,4,3}, έχει 2 κορυφές, 8 ακμές τόξα 180° σε έναν κύβο, {4,3}, ως σχήμα κορυφής μεταξύ των δύο κορυφών, 12 έδρες μηνίσκους, {2}π/4,π/3, ανάμεσα στα ζεύγη των γειτονικών ακμών, και 6 κελλιά οσοεδρικά, {2,p}π/3.
Μουλάγιε Ουλντ Μοχάμεντ Λαγκντάφ

Καριέρα

Γεννήθηκε στις 12 Δεκεμβρίου 1957 στη Νέμα και είναι μηχανικός, μέλος της φυλής Ταζακάν. Υπηρέτησε ως πρεσβευτής της χώρας του στο Βέλγιο και στην Ευρωπαϊκή Ένωση από το 2006 ως το 2008. Στη συνέχεια διορίστηκε από τη χούντα στην πρωθυπουργία, έπειτα από το πραξικόπημα του 2008. Τον διορισμό του τον έκανε ο ίδιος ο αρχηγός της χούντας, Μοχάμεντ Ουλντ Αμπντέλ Αζίζ στις 14 Αυγούστου του 2008.
Στις 26 Αυγούστου του 2008 ο Συναγερμός των Δημοκρατικών Δυνάμεων (RFD), ο Συνασπισμός για τη Δικαιοσύνη και τη Δημοκρατία - Κίνημα για Ανανέωση (AJD-MR) και το Κίνημα για Άμεση Δημοκρατία (MDD) ανακοίνωσαν την πρόθεσή τους να μη συμμετάσχουν στην κυβέρνηση του Λαγκντάφ επειδή η χούντα δεν είχε αποσαφηνίσει αν θα επιτρεπόταν σε κάποιο μέλος της να κατέλθει ως υποψήφιος στις προεδρικές εκλογές. Επίσης, ζήτησαν από το καθεστώς να καταστήσει σαφές για πόσο καιρό θα έμενε στην εξουσία. Η νέα κυβέρνηση υπό τον Λαγκντάφ διορίστηκε στις 31 Αυγούστου και η σύνθεσή της ανακοινώθηκε στην τηλεόραση την 1η Σεπτεμβρίου. Εκτός από τον Λαγκντάφ, η κυβέρνηση αριθμούσε 28 μέλη. Τα μέλη της νέας κυβέρνησης θεωρούνταν γενικά τεχνοκράτες. Στην κυβέρνηση συμπεριελήφθησαν αρκετά μέλη του RFD, παρά την άρνηση του κόμματος να μετάσχει. Το RFD απάντησε ότι τα μέλη του RFD που είχαν δεχθεί θέσεις στην κυβέρνηση είχαν αυτομάτως παραιτηθεί από το κόμμα με την ενέργειά τους εκείνη. Ο Λαγκντάφ ανακοίνωσε στις 6 Σεπτεμβρίου του 2008 τη διεξαγωγή "ανοικτού και εποικοδομητικού διαλόγου" με σκοπό να οριστεί ένα χρονοδιάγραμμα για τη διεξαγωγή εκλογών και συνταγματικές τροποποιήσεις. Στον διάλογο αυτό θα μπορούσαν να λάβουν μέρος μέλη της κυβέρνησης και της αντιπολίτευσης, οργανώσεις, κόμματα και άλλοι φορείς.

Κυβέρνηση εθνικής ενότητας 2009

Στις 4 Ιουνίου του 2009 συμφωνήθηκε ανάμεσα στους στρατιωτικούς και στην αντιπολίτευση να μεταφερθούν οι εκλογές από τον Ιούνιο για τον Ιούλιο και να σταματήσει την εκστρατεία του ο Μοχάμεντ Ουλντ Αμπντέλ Αζίζ. Επίσης, με βάση την ίδια συμφωνία ο ανατραπείς πρόεδρος Αμπνταλαχί διόρισε νέο υπουργικό συμβούλιο με πρωθυπουργό ξανά τον Λαγκντάφ. Ο προσωρινός πρόεδρος, Μπα Μαμαντού Μπαρέ, παρέμεινε ως την ορκωμοσία του νικητή των προεδρικών εκλογών, οι οποίες διεξήχθησαν στις 18 Ιουλίου.

Μετέπειτα χρόνια

Ο Λαγκντάφ παρέμεινε πρωθυπουργός και μετά το 2009. Στις 3 Φεβρουαρίου 2014 σχημάτισε νέα κυβέρνηση, η σύνθεση της οποίας ανακοινώθηκε στις 12 Φεβρουαρίου, με αμετάβλητο σχήμα. Τον Αύγουστο του 2014 τον διαδέχθηκε στην πρωθυπουργία ο Γιαχία Ουλντ Χαντεμίν.
Ομπλός

Ιστορία

Στο βουνό βρίσκεται η ιστορική Μονή Ομπλού που χτίστηκε στα τέλη του 12ου αιώνα και συγκεκριμένα το 1189, ενώ πριν στην θέση εκείνη υπήρχε ένα εκκλησάκι. 
Στην Ζωητάδα του Ομπλού και κοντά στην μονή βρίσκεται το Σιδηρόκαστρο, ένα κτίσμα των Φράγκων του Πριγκιπάτου Αχαΐας που χρησίμευε στην άμυνα της Πάτρας. Από το κάστρο σήμερα υπάρχουν ελάχιστα λείψανα σε δύσβατο σημείο στη κορυφή απρόσιτου λόφου και σε τοποθεσία που διατηρεί την ονομασία Σιδηρόκαστρο. Πρώτη φορά αναφέρεται σε κατάλογο κάστρων της Αχαΐας το 1364. Άγνωστη είναι και η ιστορία του παρόλο που βρισκόταν σε στρατηγικό σημείο και δίπλα στον παλιό αμαξιτό δρόμο προς Καλάβρυτα, τον δρόμο της Μακελαριάς όπως λεγόταν. Πιστεύεται ότι η σημερινή σιδερένια πύλη της μονής Ομπλού ήταν η πύλη του κάστρου.

Ονομασία

Κατά τον ιστορικό Στέφανο Θωμόπουλο το εκκλησάκι που υπήρχε στην θέση που είναι η μονή, είχε κατασκευαστεί Αρβανίτες και ονομαζόταν «Ομπλίτ Παναγιά Κουκούρ», δηλαδή η «Γλυκειά Παναγιά του βουνού του Κούκου». Η λέξη Κουκούρ στην αρβανιτική διάλεκτο, αποδίδεται στην λέξη κούκος, από την οποία μάλιστα ονομαζόταν το βουνό, πριν την επικράτηση της ονομασίας Ομπλός. 
Σε έγγραφο του Μεγάλου Σπηλαίου σημειώνεται πως το όνομα προέρχεται από το «Οπλούς καί χυδαιότερον Ομπλούς», δηλαδή από τη λέξη όπλο. 
Άλλοι ιστορικοί και φιλόλογοι υποστήριξαν ότι μπορεί να προέρχεται από το «ομαλός» ή «Ομυαλός», συνηθισμένο τοπωνύμιο στην Ήπειρο για εδάφη με κατολισθήσεις.
Άλλη άποψη, τέλος, για την ονομασία ήταν πως έχει σχέση με τον πηλό, το μπηλό, "μπλός" στην Ήπειρο και "μπήλια" στη Ρόδο. Στην έρευνα του ονόματος συνέβαλε σημαντικά ο καθηγητής Ανδριώτης που, σε άρθρο του το 1972 στο επιστημονικό περιοδικό Ελληνικά, υποστήριξε πως στη λέξη οπλή (το νύχι του ζώου ή ανθρώπου, ίχνος ποδαριού, το μονοπάτι, όπως και στην Κύπρον "ομπλή") βρίσκεται πιθανώς η ρίζα της ονομασίας Ομπλός. Εξ ού και το όνομα έχει σχέση με μονοπάτι σε δασώδη έκταση, πέρασμα ζώων και ανθρώπων.
Στο Χρονικό του Μορέως επίσης υπάρχει η φράση «Σ’ το παραπόταμον το αλφαιος, εις τόν Ομπλόν τό λέγουν».
Διαγωνισμός Χορού Eurovision

Μορφή του Διαγωνισμού και Γενικές Πληροφορίες

Ο διαγωνισμός αποτελείται από ζευγάρια χορευτών από κάθε συμμετάσχουσα χώρα. Κάθε ζευγάρι παρουσιάζει έναν χορό, τον ελεύθερο χορό όπου κάθε χώρα μπορεί να δείξει την κουλτούρα της. Εκτός από την Κριτική Επιτροπή την οποία αποτελούν ειδικοί, το ευρωπαϊκό κοινό καλείται να ψηφίσει το αγαπημένο κατά τη γνώμη του ζευγάρι μέσω τηλεψηφοφορίας και μέσω μηνυμάτων για να αποφασίσει το νικητή του Διαγωνισμού.
Το BBC ήταν ο "οικοδεσπότης" του πρώτου και του δεύτερου διαγωνισμού.

2007

Ο Διαγωνισμός Χορού της Eurovision του 2007 διεξήχθη στο Λονδίνο. Στο διαγωνισμό αυτό κάθε ζευγάρι έπρεπε να παρουσιάσει δύο χορούς διάρκειας ο καθένας ενός λεπτού και τριάντα δευτερολέπτων: ο πρώτος ήταν χορός τύπου "Ballroom" ή Latin, ενώ ο δεύτερος ελεύθερο χορό. Μόνο ζευγάρια επαγγελματιών χορευτών μπορούσαν να συμμετάσχουν και αυτό της Φινλανδίας κέρδισε εκείνον τον Διαγωνισμό.

Zευγάρια

Οι χώρες που συμμετείχαν και τα ζευγάρια που τις εκπροσώπησαν, με σειρά βαθμολογίας είναι:
01. Πολωνία Εντίτα Χερμπούζ - Μαρκίν Μροκζέζ με 154 βαθμούς
02. Ρωσία Τατιάνα Νάβκα - Αλεξάντερ Λιτβινένκο με 121 βαθμούς
03. Ουκρανία Λίλια Ποντκοπάγιεβα - Σεργκέι Κοστέτσκι με 119 βαθμούς
04. Λιθουανία Καρίνα Κρίσκο - Σόλιους Σκαμπίνας με 110 βαθμούς
05. Αζερμπαϊτζάν Ελντάρ Τζαφάροβ - Άννα Σάζινα με 106 βαθμούς
06. Δανία Πάτρικ Σπιέγκελμπεργκ - Κάτια Ζβένσον με 102 βαθμούς
07. Ελλάδα Τζέισον Ροδίτης - Τόνια Κόσοβιτς με 72 βαθμούς
08. Πορτογαλία Ράκουελ Ταβάρες - Γιοάο Τιάγκο με 61 βαθμούς
09. Ηνωμένο ΒασίλειοΛουίζα Λίτον - Βίνσεντ Σίμον με 47 βαθμούς
10. Φινλανδία Μαρία Λούντ - Νίκο Άχτι με 44 βαθμούς
11. Ιρλανδία Γκαβίν ο Φεαράιχ - Ντέρμπχλα Λένον με 40 βαθμούς
12. Σουηδία Ντάνυ Σαουσέντο - Ζανέτ Κάρλσον με 38 βαθμούς
13. Αυστρία Ντόριαν Στέιντλ - Νικόλ Κάντνερ με 29 βαθμούς
14. Ολλανδία Τόμας Μπέργκε - Ροεμζάνα ντε Χάν με 1 βαθμό

Αζερμπαϊτζάν

Tο Αζερμπαϊτζάν πήρε μέρος για πρώτη φορά στο διαγωνισμό του 2008 ο οποίος διεξίχθει στη Γλασκώβη. Κατέλαβε την 5η θέση με τον Έλνταρ Τζαφάροφ και την Άννα Σάζινα που χόρεψαν πάσοντόμπλε, ρούμπα, ταγκό και αζέρικο παραδοσιακό χορό.

Ελβετία

Η Ελβετία πήρε μέρος για πρώτη φορά στο διαγωνισμό του 2007. Η Ντενίς Μπίλεμαν και ο Σβέν Νινεμμάν επειλέχτηκαν για να εκπροσωπήσουν τη χώρα τους. Χόρεψαν Πάσο ντόμπλε και Σουίνκ. Ήταν το μόνο ζευγάρι που δεν πήρε κανέναν βαθμό και έτσι για αυτό το λόγο αποχώρισε από το διαγωνισμό του 2008. Κανείς δεν ξέρει αν η Ελβετία θα επιστρέψει στο διαγωνισμό του 2009, κάτι που μάλλον δε θα γίνει.

Ελλάδα

Η Ελλάδα πήρε για πρώτη φορά μέρος στον διαγωνισμό  το 2007. Το ζευγάρι που την εκπροσώπησε ήταν η Ουρανία Κολιού και ο Σπύρος Παυλίδης, που επιλέχτηκαν από επιτροπή. Χόρεψαν Jive και Showdance. Λόγω τον πυρκαγιών του 2007 το πρόγραμμα δε μεταδόθηκε στην τηλεόραση και οι βαθμοί επιλέχτηκαν από την επιτροπή. Η τελική θέση ήταν 13η με 31 βαθμούς ανάμεσα σε 11 χώρες. Το 2008 τη χώρα εκπροσώπησαν ο Τζέισον Ροδίτης και η Τόνια Κόσοβιτς, που κατέλαβαν την 7η θέση με 72 βαθμούς.
Χα Σουνγκ-μου

Ζωή

Γεννήθηκε στις 5 Φεβρουαρίου 1964 στο Σάτσον του Γκιόνγκσανγκναμ-ντο στην Νότια Κορέα. Ο Χα ξεκίνησε να γράφει ποιήματα στο μηνιαίο περιοδικό Λογοτεχνία Χαν-Κιόρεχ (한겨레문학). Έγραψε ένα ποίημα με τίτλο Ανασυλλογές του σοφού ανθρώπου (호모사피엔스의 기억) που τον έκανε διάσημο. Τα ποιητικά ταλέντα του Χα είχαν δυσκολίες στην διάδοση τους στο ευρύτερο κοινό, λόγω των συγκρούσεων της κορεατικής λογοτεχνικής κοινωνίας. Το ποιητικό του έργο έχει θαυμαστεί από συγγραφείς και ποιητές.
Νικόλαος Λάσκαρης

Κύρια πηγή

Γιάννης Σιδέρης "Ν.Ι. Λάσκαρης. Η ζωή και το έργο του", περιοδικό Νέα Εστία, τεύχος Νοέμβρη 1945
Ματίας Λάνγκαμπ

Βιογραφικά στοιχεία

Ο Ματίας Λάνγκαμπ γεννήθηκε στις 24 Φεβρουαρίου 1984 στην πόλη Σπέγιερ (Speyer) που βρίσκεται στο ομόσπονδο κρατίδιο Ρηνανία-Παλατινάτο. Ξεκίνησε να παίζει ποδόσφαιρο από παιδί στη Μέρφελντ (Sportfreunde Merfeld). Ως έφηβος αγωνίστηκε στην Πρόισεν του Μίνστερ (Preußen Münster) και στην Αρμίνια του Μπίλεφελντ (Arminia Bielefeld), με τη Β΄ ομάδα της οποίας έπαιξε στην τέταρτη και τρίτη κατηγορία του γερμανικού πρωταθλήματος από το 2001 ως το 2004.
Το Ιανουάριο του 2005 υπέγραψε επαγγελματικό συμβόλαιο στην πρώτη ομάδα της Αρμίνια κι έκανε 22 εμφανίσεις στην Μπουντεσλίγκα. Την περίοδο αυτή κλήθηκε και αγωνίστηκε δύο φορές στην εθνική ελπίδων. Στη συνέχεια αγωνίστηκε στη ΦφΛ Βόλφσμπουργκ, στην Γκρασχόπερς Ζυρίχης, για να επιστρέψει στην Αρμίνια το 2007. Έκανε έναν καλό πρώτο γύρο αλλά στο δεύτερο γύρο έχασε τη φόρμα του, με αποτέλεσμα να χάσει τη θέση του στη βασική ομάδα.
Τη σεζόν 2008-09 πήρε μεταγραφή στον Πανιώνιο, που είχε προπονητή το συμπατριώτη του Έβαλντ Λίνεν. Παρά την απομάκρυνση του Λίνεν από το σύλλογο έχει κάνει αρκετές εμφανίσεις στην βασική ενδεκάδα της ομάδας. Είχε συμβόλαιο ως τις 30 Ιουνίου 2011 αλλά παραχωρήθηκε στην Καρλσρούη.
Κάφσα (Κυβερνείο)

Το Κυβερνείο (νομός) Κάφσα είναι ένας από τους 24 νομούς της Τυνησίας. Βρίσκεται στο κεντρικό τμήμα της χώρας όπου τοπ δυτικότερο άκρο του είναι σύνορα με την Αλγερία. Πρωτεύουσα είναι η ομώνυμη πόλη Κάφσα. Έχει συνολική έκταση 8.990 τ.χλμ., (3ο σε έκταση), και πληθυσμό 329.800 (2007). Δημιουργήθηκε το 1956.
Τύμπανο μηχανικό

Με τον όρο μηχανικό τύμπανο, ή τύμπανο μηχανικό χαρακτηρίζεται γενικά οποιοδήποτε κυλινδρικό σώμα μηχανικής διάταξης που εκ της περιστροφής του παράγει έργο, είτε ένεκα υποδοχών, είτε λειτουργώντας ως σύνδεσμος μεταφοράς κίνησης, είτε ως όργανο πίεσης ή ακόμα και ως όργανο μέτρησης.
Αλεξάντρ Ιβάνοφ

Το έργο του

Ο Ιβάνοφ έχει ονομαστεί «Δάσκαλος του ενός έργου», καθόσον χρειάστηκαν είκοσι χρόνια για να ολοκληρώσει το μεγαλειώδες και τεραστίων διαστάσεων πίνακά του «Η Εμφάνιση του Χριστού στον Λαό» (1837 – 1857), που βρίσκεται σήμερα στην Πινακοθήκη Τρετιάκοφ (Tretyakov Gallery) της Μόσχας. Το μεγαλύτερο μέρος των έργων του επικεντρώνεται κυρίως στην απεικόνιση θρησκευτικών σκηνών και ιστορικών συνθέσεων. Η πιο ολοκληρωμένη συλλογή έργων του υπάρχει στο Ρωσικό Μουσείο της Αγίας Πετρούπολης. Η σειρά έργων του με τις «Σκηνές της θείας ιστορίας» (Πινακοθήκη Τρετιάκοφ) σε ακουαρέλα προαναγγέλλει τους οραματισμούς και τις συμβολικές αναφορές μεταγενέστερων Ρώσων καλλιτεχνών και κυρίως του Μιχαήλ Βρούμπελ (Mikhaïl Vroubel, 1856 – 1910).
Ανάμεσα στα βιβλικής έμπνευσης έργα του Ιβάνοφ περιλαμβάνονται «Ο Ιωσήφ ερμηνεύοντας τα όνειρα των συγκρατουμένων του στη φυλακή, υπηρέτη και φούρναρη» (1827), «Τα αδέλφια του Ιωσήφ ανακαλύπτουν το ασημένιο κύπελλο στο σάκο του Βενιαμίν» (1831 – 1833) και «Η εμφάνιση του Χριστού στη Μαρία Μαγδαληνή» (1835). Έργα του με ιστορικές ή μυθολογικές συνθέσεις είναι «Ο Πρίαμος και ο Αχιλλέας με το πτώμα του Έκτορα» (1824), «Ο Βελλεροφόντης ξεκινά να πολεμήσει τη Χίμαιρα» (1829) και «Ο Απόλλων, ο Υάκινθος και ο Κυπάρισσος τραγουδούν και παίζουν μουσική» (1934).
Σφραγιδόλιθος (Αρχαιολογικό Μουσείο του Βερολίνου, αρ. 8250)

Περιγραφή

Πρόκειται για σκαραβαιοειδή σφραγιδόλιθο, κατασκευασμένο από ψημένο χαλκηδώνιο και διακοσμημένο με έγγλυφη παράσταση κυνηγιού. Ένας Πέρσης καβάλα στο άλογο στέκει με το άλογο στραμμένο προς τα αριστερά. Το άλογο φοράει χαλίμι για σέλα, ενώ ο μανδύας του καβαλάρη κυματίζει στον άνεμο. Μπροστά από τον καβαλάρη στέκει όρθιος ένας δεύτερος Πέρσης με κοντό καπέλο και κοντό χιτώνα. Με το αριστερό του πόδι πατάει πάνω σε ένα τετράποδο ζώο που είναι πεσμένο στην γη. Είναι έτοιμος να το αποτελειώσει με την τρίαινά του. Το ζώο έχει σκυλίσιο κεφάλι και φουντωτή ουρά.
Reims-Cessna F406

Σχεδίαση και εξέλιξη

Το F406 Caravan II είναι δικινητήριο δεκατετραθέσιο μονοπλάνο, χαμηλής πτέρυγας, συμβατικής κατασκευής από αλουμίνιο και χάλυβα. Αποτελεί εξέλιξη του Cessna 404 με δύο κινητήρες Pratt & Whitney PT-6 και είναι παρόμοιο με το συμπιεζόμενης καμπίνας Cessna 441. Το αεροσκάφος πέταξε πρώτη φορά στις 22 Σεπτεμβρίου 1983 και βρίσκεται ακόμα σε παραγωγή. 
Το F406 στοχεύει στη μεταφορά επιβατών και μικρών φορτίων καθώς και στην πολιτική και στρατιωτική επιτήρηση. Για την αύξηση της μεταφορικής του ικανότητας μπορεί να τοποθετηθεί ένα ατρακτίδιο φορτίου στο κάτω μέρος της ατράκτου. Παράλληλα υπάρχει η έκδοση θαλάσσιας επιτήρησης Surpolmar που φέρει επιπλέον εξοπλισμό, μεταξύ του οποίου και ραντάρ κάλυψης 360 μοιρών. 
Παρόλο που οι δύο κινητήρων καθιστά ακριβότερες τις επιχειρήσεις σε σχέση με τα αντίστοιχα μονοκινητήρια αεροσκάφη όπως το Cessna 208 Caravan I, η ύπαρξη τους καθιστά το αεροσκάφος πιο αξιόπιστο, ειδικά όταν αυτό επιχειρεί πάνω από νερό. 
Το Reims-Cessna F406 έχει επιλεγεί και χρησιμοποιείται επιχειρησιακά από το Ελληνικό Λιμενικό Σώμα.
Ζάλογγο

Το Ζάλογγο είναι ένα από τα ιστορικά όρη της Ελλάδας. Βρίσκεται βόρεια της Πρέβεζας, πάνω από το χωριό Καμαρίνα, και ανήκει στην οροσειρά των Κασωπαίων ορέων της Ηπείρου. Το όνομά του συνδέθηκε με την προεπαναστατική περίοδο του 1821 και ειδικότερα με τον θρυλούμενο Χορό του Ζαλόγγου. Στα οροπέδια του όρους αυτού κτίσθηκε το 1950-1961 το μεγαλύτερο άγαλμα της Ελλάδας, με τον τίτλο Μνημείο Ζαλόγγου με σχέδια του γλύπτη Γεώργιου Ζογγολόπουλου (1903-2004).

Ιστορία

Μετά τη συνθήκη που είχε συνάψει ο Αλή Πασάς με τους Σουλιώτες στις 12 Δεκεμβρίου τους 1803, οι κάτοικοι του Σουλίου έπρεπε να εγκαταλείψουν την πατρίδα τους. Έτσι φεύγοντας αυτοί χωρίσθηκαν σε δύο ομάδες από τις οποίες η μεν μία με τις φάρες των Δαγκλή, Δράκου, Ζορμπά, Τζαβέλλα, Πανομάρα κ.ά. κατευθύνθηκε προς την Πάργα, ενώ η άλλη με τις φάρες των Κουτσονίκα, Μαλάμου, Μπότσαρη κ.ά. προς το Ζάλογγο. Τότε ο Αλής αθετώντας το λόγο του και τη συνθήκη διέταξε την καταδίωξη και την εξόντωση των Σουλιωτών. Από τις δύο ομάδες, η δεύτερη δεν κατόρθωσε να διαφύγει τον όλεθρο. Οι αποτελούντες την δεύτερη ομάδα είχαν φθάσει στο Ζάλογγο, που απείχε από το Σούλι περί τις οκτώ ώρες, όπου και το ομώνυμο χωριό με δέκα περίπου οικίες. Στη συνέχεια για περισσότερη ασφάλεια ανέβηκαν στη κορυφή όπου βρίσκεται και η ομώνυμη Μονή του Ζαλόγγου.
Στις 16 Δεκεμβρίου όταν έφθασε στους πρόποδες του Ζαλόγγου το πολυάριθμο ασκέρι του Αλή Πασά υπό τον Αλβανό διοικητή Μπεκήρ Τζιγαδώρο οι Σουλιώτες μαζί με τις γυναίκες και τα παιδιά τους οχυρώθηκαν μέσα στη Μονή απ΄ όπου και απέκρουσαν στις 16 και 17 του μήνα τις εφόδους του ασκεριού. Την επομένη όμως στις 18 Δεκεμβρίου ο μεν Κουτσονίκας και οι σύντροφοί του παραδόθηκαν, ενώ 53 γυναίκες με τα παιδιά τους και 13 άνδρες κατέφυγαν σε παρακείμενο βράχο, καλούμενος σήμερα "Στεφάνι". Αντίθετα άλλοι, περίπου 147, υπό τον Κίτσο Μπότσαρη κατάφεραν με έφοδο να διασωθούν. Οι δε Αλβανοί όταν έφθασαν στη Μονή και την κατέλαβαν αιχμαλώτισαν και όλους όσοι βρίσκονταν εκεί. Τότε 63 γυναίκες που είχαν καταφύγει στο βράχο προτίμησαν αντί της ατιμίας και της αιχμαλωσίας να ρίξουν τα τέκνα τους στο γκρεμό και στη συνέχεια να ακολουθήσουν και οι ίδιες, και μάλιστα χορεύοντας.
Μάικλ Τζ. Φοξ

Βιογραφία

Γεννήθηκε στις 9 Ιουνίου 1961 στο Έντμοντον της Αλμπέρτα του Καναδά. Σε ηλικία 10 χρονών μετακόμισε μαζί με τους γονείς του και τις τρεις αδερφές του στο Βανκούβερ. Κατά τη διάρκεια της παραμονής του εκεί σκέφτηκε για πρώτη φορά να γίνει ηθοποιός. Στα δεκαπέντε του πήρε τον πρώτο του ρόλο, παίζοντας το ρόλο ενός δεκάχρονου παιδιού στην ταινία Leo and Me (1976). Κεντρίζοντας λίγο λίγο την προσοχή στον Καναδά θεωρήθηκε ως ανερχόμενο αστέρι. Ο ίδιος συνειδητοποίησε την αγάπη του για την ηθοποιία παίρνοντας μέρος στο θεατρικό έργο The Shadow Box. 
Σε ηλικία δεκαοκτώ χρονών μετακόμισε στο Λος Άντζελες, όπου του προτάθηκαν πολλοί ρόλοι σε τηλεοπτικές σειρές, όμως η επιτυχία του αυτή σταμάτησε νωρίς καθώς οι προτάσεις που είχε περιορίστηκαν σημαντικά. Έτσι για λίγο καιρό βρέθηκε σε δυσχερή θέση ώσπου κάποια στιγμή έλαβε τηλεφώνημα από τον ατζέντη του ο οποίος του πρότεινε να αντικαταστήσει τον Άλεξ Κίτον στην τηλεοπτική σειρά Family Ties (1982). Αυτή ήταν η κίνηση που σηματοδότησε θετικές εξελίξεις για την μετέπειτα καριέρα του, αφού πρωταγωνίστησε στις εξής ταινίες: Teen Wolf (1985), High School U.S.A. (1983) (TV), Poison Ivy (1985) (TV) και στην πασίγνωστη τριλογία Back to the Future (Επιστροφή στο Μέλλον) (1985). 
To 1991, οπότε και τελείωσε η τριλογία, ο Μάικλ Τζέι Φοξ γύρισε κάποιες ταινίες μικρού μήκους ενώ συμμετείχε και σε διάφορα διαφημιστικά σποτ. Παράλληλα τραγούδησε κάποια τραγούδια στην ταινία Light Of Day με την Joan Jett. Αυτά ως το 1996 όταν και έδωσε τα χέρια με το ABC για να επιστρέψει στη μικρή οθόνη και να πρωταγωνιστήσει στην σειρά Spin City (1996-2000). Κατά την τετραετία αυτή συμμετείχε σε αρκετές ταινίες και τηλεοπτικές παραγωγές, με πιο σημαντική αυτή στην ταινία Stuart Little (Ο ποντικομικρούλης) (1999), όπου και δάνεισε τη φωνή του στον ήρωα της ταινίας. Το 1998 αντιμετώπισε σοβαρά προβλήματα υγείας καθώς βρέθηκε να πάσχει από τη νόσο Πάρκινσον, την οποία ακόμα καταπολεμεί, ενώ ίδρυσε και ένα ερευνητικό ίδρυμα για τη διάγνωση και την καταπολέμηση αυτής της νόσου. Ο Μάικλ Τζέι Φοξ είναι παντρεμένος με την Tracy Pollan, συμπρωταγωνίστρια του στην σειρά Family Ties και μαζί έχουν τέσσερα παιδιά.
Αναγνώστης (Χριστιανισμός)

Ο Αναγνώστης στην Ορθόδοξη και στη Ρωμαιοκαθολική Εκκλησία είναι αυτόνομος βαθμός κατώτερου κληρικού, του οποίου η διακονία έχει να κάνει με την ανάγνωση αγιογραφικών κειμένων, τα οποία σε συνέχεια της ιουδαϊκής παράδοσης αναγιγνώσκονται στις χριστιανικές ακολουθίες κατά την τέλεση των Ιερών Μυστηρίων.
Συνήθως ο βαθμός του Αναγνώστη αποτελεί προπαρασκευαστικό στάδιο για την είσοδο κάποιου στον ανώτερο κλήρο ενώ αρκετές φορές απονέμεται και στους ιεροψάλτες. Η χειροθεσία κάποιου σε αναγνώστη γίνεται από τον Επίσκοπο με την ανάγνωση ειδικής ευχής. Ο κύριος λόγος της δημιουργίας αυτής της ειδικής τάξης κληρικών ήταν η ανάγκη για πρόσωπα με εξειδικευμένη καλλιέργεια στην ανάγνωση των Γραφών.
Στα πρωτοχριστιανικά χρόνια ο αναγνώστης εκφωνούσε και τον Απόστολο και το Ευαγγέλιο. Ο Ιουστίνος ο Μάρτυρας στην Απολογία του κάνει αναφορά στη συνήθεια της δημόσιας ανάγνωσης από τα «ἀπομνημονεύματα τῶν ἀποστόλων ἢ τὰ συγγράμματα τῶν προφητῶν» από τους πρώτους Χριστιανούς. Με την πάροδο του χρόνου όμως η σημασία του αξιώματος μειώθηκε και την ανάγνωση του Ευαγγελίου τελεί πλέον ο Διάκονος, ενώ ο Απόστολος εκφωνείται είτε από τον υποδιάκονο στη Ρωμαιοκαθολική Εκκλησία είτε από τον ψάλτη ή άλλον λαϊκό στη Ορθόδοξη Εκκλησία. Ο ρόλος του αναγνώστη περιορίστηκε έτσι στα υπόλοιπα ιερά αναγνώσματα, τα οποία αναγιγνώσκονται στη χριστιανική λειτουργία (προφητείες, ψαλμοί και άλλα αποσπάσματα από την Παλαιά Διαθήκη).
Μέχρι τον πρώτο παγκόσμιο πόλεμο περίπου, οι αναγνώστες ως κατώτεροι κληρικοί, αποκλείονταν και αυτοί όπως οι ανώτεροι από την υποχρεωτική στράτευση και επιστράτευση, ενώ ήταν υποχρεωτικό να φοράνε όχι μόνο μέσα στο ναό, αλλά και στις δημόσιες εμφανίσεις τους εσώρασο γκρίζου χρώματος και μαύρο εξώρασο, καθώς και να φέρουν υπογένειο. Άλλο επίσης χαρακτηριστικό της σπουδαιότητας του ρόλου του αναγνώστη στην εκκλησία, αλλά και της κοινωνικής αποδοχής και σεβασμού που απολαμβάνε, είναι το γεγονός, ότι έως και σήμερα στην Επτάνησο τον αναγνώστη τον αποκαλούν κατά το τοπικό ιδίωμα «abate» που στα ιταλικά σημαίνει ηγούμενος, ίσως γιατί στα μοναστήρια τα του αναγνώστη τα απαγγέλει συχνά ο προεστώς, δηλαδή ο ηγούμενος. Οι αναγνώστες ευλογούνταν από τον Επίσκοπο για να διαβάζουν και να υπομνηματίζουν τις Γραφές, στη διάρκεια της Θείας Λειτουργίας. Επίσης αναλάμβαναν κατηχητικό ρόλο και εκφωνούσαν ποιμαντικές ομιλίες προς την τοπική κοινότητα. Στα καθηκόντά τους περιλαμβανόταν και η συμμετοχή στην υμνολογία. Στην Εκκλησία της Ελλάδος, σήμερα, είναι ο μοναδικός, από τους πολλούς παλαιότερους, βαθμός κατώτερου κληρικού που εξακολουθεί να υφίσταται.
Νταίζη Ντακ

Η Νταίζη Ντακ (γράφεται και Νταίζυ) είναι χαρακτήρας της Ντίσνεϋ. Έχει μορφή πάπιας και ζει στην Λιμνούπολη. Έχει πρωταγωνιστήσει σε αρκετά κόμικς αλλά και σε 12 κινούμενα σχέδια στον κινηματογράφο. Έχει παίξει επίσης στην ταινία Φαντασία 2000 στη σκηνή που αφορούσε την κιβωτό του Νώε. Το στριπ που η Νταίζη εμφανίστηκε για πρώτη φορά δημοσιεύτηκε σε αμερικανικές εφημερίδες στις 4 Νοεμβρίου του 1940.

Αυτή και ο αρραβωνιαστικός της

Στην ταινία Mr. Duck Steps Out, στις 7 Ιουλίου του 1940, ο Ντόναλντ Ντακ, ο αρραβωνιαστικός της Νταίζη, βγαίνει μαζί της για πρώτη φορά ραντεβού. Από τότε ερωτεύονται. H σχέση κατά καιρούς είχε και σκαμπανεβάσματα.

Ο δημιουργός που της έδωσε ζωή

Αυτός ήταν ο Ιταλός Τζοβάν Μπατίστα Κάρπι (1927-1999), ο οποίος καταγόταν από την Γένοβα. Ιδιαίτερα καλλιεργημένος και σπουδαίος παραμυθάς, ο Κάρπι διασκεύασε πολλά αριστουργήματα της παγκόσμιας λογοτεχνίας σύμφωνα με το πνεύμα της Ντίσνεϋ, χρησιμοποιώντας συχνά την Νταίζη ως πρωταγωνίστρια. Χάρη σε αυτόν τον δημιουργό, οι αναγνώστες των κόμικς μπόρεσαν να την απολαύσουν ως Μις Ο’Χάρα στο κόμικ ‘’Paperino e il vento del sud’’, βασισμένο στην ταινία ‘’Όσα παίρνει ο άνεμος’’, ως πρωταγωνίστρια του έργου ‘’Πόλεμος και ειρήνη’’ και ως Μαντάμ Μπάτερφλαϊ, εμπνευσμένη από την γνωστή όπερα του Τζιάκομο Πουτσίνι. Σε κάθε περίπτωση η επιτυχία ήταν μεγάλη.